કદાચ નહીં કારણકે ઈતિહાસમાં બે ઉદાહરણો એવા છે જે ઉપરોક્ત માન્યતાનો છેદ ઉડાડી દે છે. 1974માં પેટ્રોલિયમના મામલે નાક દબાવવાની કોશિશ ખાડીના દેશો દ્વારા થઇ હતી પરંતુ અમેરિકાએ એ સમયે આ દેશોને ખુલ્લી ધમકી આપી હતી કે “થાય એ કરી લેજો પણ જો અમને કે અમારા મિત્ર દેશોને આ મામલે હેરાન કર્યા છે તો જોવા જેવી થશે.” ત્યારબાદ ગલ્ફ કન્ટ્રીઝ દ્વારા તેમની વિરુદ્ધ જનારા દેશો માટે એટલીસ્ટ પેટ્રોલીયમ ઉત્પાદનો બંધ કરવાની ધમકી અપાવાની બંધ થઇ ગઈ છે. છેલ્લા ઘણા વર્ષોમાં ભારત અમેરિકાનું સૌથી નજીકનું સાથીદાર બનીને ઉભર્યું છે એ ગલ્ફના દેશોને ખબર છે જ. બીજો કિસ્સો ખાડી યુદ્ધનો છે. જ્યારે 1990માં કુવૈતને ઈરાકની પકડમાંથી દૂર કરવા માટે અમેરિકાએ યુદ્ધ કર્યું હતું ત્યારે ભારતે અમેરિકાનો સાથ નહોતો આપ્યો. પરંતુ ત્યારબાદ પણ અમેરિકાને ખોટું લાગ્યું ન હતું કે પછી ભારત સાથે ઈરાકના સંબંધો પણ બગડ્યા ન હતા, કે પછી યુદ્ધ બાદ કુવૈત પરત થયેલા ભારતીયો સાથે પણ કોઈ ખરાબ વ્યવહાર થયો ન હતો. આ સમયે ભારત અમેરિકાની આટલી નજીક પણ ન હતું.